b'\n_START_ARTICLE_\nWilhelm Zaisser\n_START_PARAGRAPH_\nWilhelm Zaisser (20. kes\xc3\xa4kuuta 1893 Gelsenkirchen, Saksan keisarikunta \xe2\x80\x93 3. maaliskuuta 1958 Berliini, It\xc3\xa4-Saksa) oli It\xc3\xa4-Saksan valtion turvallisuuspalvelun Stasin p\xc3\xa4\xc3\xa4llikk\xc3\xb6 1950-1953._NEWLINE_Zaisser syntyi Gelsenkircheniss\xc3\xa4. H\xc3\xa4n opiskeli ja valmistui opettajaksi 1910\xe2\x80\x931913 Esseniss\xc3\xa4 sek\xc3\xa4 liittyi Saksan armeijan ensimm\xc3\xa4isen maailmansodan aikana 1915. J\xc3\xa4tetty\xc3\xa4\xc3\xa4n asepalveluksen 1918 Zaisser liittyi Saksan Riippumattomaan Sosialidemokraattiseen Puolueeseen eli USPD:een ja palasi opettajaksi Esseniin 1919. H\xc3\xa4net erotettiin 1921 opettajan virasta kommunistisen toiminnan vuoksi. Zaisser toimi seuraavaksi Saksan kommunistisen puolueen propagandistina ja Kommunistisen Internationaalin eli Kominternin toimitsijana Moskovassa. H\xc3\xa4n osallistui mm. Espanjan sis\xc3\xa4llissotaan taistellen Kansainv\xc3\xa4lisess\xc3\xa4 prikaatissa. Toisen maailmansodan j\xc3\xa4lkeen h\xc3\xa4n nousi huomattavaan asemaan Neuvostoliiton miehitysvy\xc3\xb6hykkeell\xc3\xa4 It\xc3\xa4-Saksassa, kun sen turvallisuuskoneistoa rakennettiin. Vuonna 1950 h\xc3\xa4net valittiin Saksan sosialistisen yhten\xc3\xa4isyyspuolueen keskuskomitean j\xc3\xa4seneksi. Samana vuonna Zaisserista tuli vastamuodostetun Valtion turvallisuusministeri\xc3\xb6n eli Ministerium f\xc3\xbcr Staatssicherheitin eli Stasin p\xc3\xa4\xc3\xa4llikk\xc3\xb6. Zeisser rakensi Stasista voimakkaan organisaation ja oli sen p\xc3\xa4\xc3\xa4llikk\xc3\xb6n\xc3\xa4 It\xc3\xa4-Berliinin kansannousuun kes\xc3\xa4kuuhun 1953 saakka. H\xc3\xa4nen toimintansa kansannousun aikana arvioitiin ep\xc3\xa4onnistuneeksi, h\xc3\xa4net luokiteltiin puolueen viholliseksi ja h\xc3\xa4n joutui eroamaan virasta.'